Rådets beslutning

af 12. juli 2002

om bemyndigelse af Den Hellenske Republik til at træffe en foranstaltning, der fraviger artikel 2 og artikel 28a i sjette direktiv 77/388/EØF om harmonisering af medlemsstaternes lovgivning om omsætningsafgifter

(2002/736/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag(1), særlig artikel 27, stk. 1,

under henvisning til forslag fra Kommissionen, og

ud fra følgende betragtninger:

(1) Ved skrivelse registreret i Kommissionens Generalsekretariat den 15. november 2001 anmodede den græske regering om bemyndigelse til at anvende en særlig beskatningsordning i sektoren for affald til genbrug.

(2) De øvrige medlemsstater blev den 22. november 2001 underrettet om denne anmodning.

(3) Med undtagelsen indrømmes der momsfritagelse for erhvervelser og leverancer inden for Fællesskabet af affald til genbrug såsom skrot, jern- og stålaffald, glas, papir og karton for afgiftspligtige personer, hvis omsætning af disse varer i det foregående år androg 900000 EUR eller derunder. Der indrømmes momsfritagelse for leverancer og erhvervelser inden for Fællesskabet af ikke-jernholdige metaller uanset virksomhedens omsætning eksklusive afgift.

(4) De afgiftspligtige personer, hvis aktiviteter er omfattet af anvendelsesområdet for de særlige afgiftsundtagelser, kan på de af Den Hellenske Republik fastsatte betingelser bemyndiges til ikke at anvende undtagelserne på deres aktiviteter.

(5) Denne særlige afgiftsordning er et effektivt middel til bekæmpelse af svig i en sektor, hvor det som følge af vanskelighederne ved at fastlægge og kontrollere aktiviteten er særlig vanskeligt at opkræve moms.

(6) Den særlige afgiftsordning opfylder derfor betingelserne i artikel 27 i direktiv 77/388/EØF.

(7) Kommissionen har i sin meddelelse af 7. juni 2000 til Europa-Parlamentet og Rådet fremlagt en strategi, der på kort sigt skal få momssystemet til at fungere bedre, og samtidig forpligtet sig til at foretage en vis rationalisering af det store antal undtagelser, der gælder i øjeblikket. I visse tilfælde kan denne rationalisering imidlertid bestå i, at undtagelser, som måtte have vist sig særligt effektive, udvides til at gælde for samtlige medlemsstater.

(8) Det er derfor hensigtsmæssigt at indrømme bemyndigelsen indtil den 31. december 2003, hvorved det gøres muligt at vurdere denne foranstaltnings forenelighed med den generelle approach for momssystemet og navnlig rationaliseringen af undtagelserne.

(9) Undtagelsen har ingen negativ indvirkning på De Europæiske Fællesskabers egne indtægter af merværdiafgift -

VEDTAGET FØLGENDE BESLUTNING:

Artikel 1

Uanset direktiv 77/388/EØF bemyndiges Den Hellenske Republik til indtil den 31. december 2003 at anvende en særlig afgiftsordning i sektoren for affald til genbrug (herefter benævnt "særordning").

Artikel 2

Uanset artikel 2 i direktiv 77/388/EØF fritages følgende for moms:

a) leverancer af affald til genbrug såsom skrot, jern- og stålaffald, glas, papir og karton, som foretages af virksomheder, hvis omsætning er lavere end 900000 EUR

b) leverancer af ikke-jernholdige metaller.

Artikel 3

Uanset artikel 28a, stk. 1, litra a), i direktiv 77/388/EØF fritages følgende for moms:

a) erhvervelser inden for Fællesskabet af affald til genbrug såsom skrot, jern- og stålaffald, glas, papir og karton, som foretages af virksomheder, hvis omsætning er lavere end 900000 EUR

b) erhvervelser inden for Fællesskabet af ikke-jernholdige metaller.

Artikel 4

Ved fastlæggelsen af tærsklen på 900000 EUR i henhold til artikel 2 og 3 kan omsætningen af ikke-jernholdige metaller holdes udenfor.

Artikel 5

Den Hellenske Republik tillader, at afgiftspligtige personer, som anmoder herom, bemyndiges til, under betingelser fastsat for at sikre overholdelsen af de forpligtelser, som påhviler den afgiftspligtige person under det almindelige momssystem, at undlade at lade deres leverancer og erhvervelser inden for Fællesskabet falde ind under særordningen.

Artikel 6

Denne beslutning er rettet til Den Hellenske Republik.

Udfærdiget i Bruxelles, den 12. juli 2002.

På Rådets vegne

T. Pedersen

Formand

(1) EFT L 145 af 13.6.1977, s. 1. Senest ændret ved direktiv 2001/4/EF (EFT L 22 af 24.1.2001, s. 17).